ทวีวัฒน์ วันทา

ทวีวัฒน์ วันทา เป็นผู้กำกับภาพยนตร์, นักเขียนบท ผู้อำนวยการสร้างและนักแสดงชาวไทย ซึ่งเป็นที่รู้จักจากภาพยนตร์เรื่อง ธี่หยด (2566) และ ธี่หยด 2 (2567)

 ชีวิตวัยเด็ก 
ทวีวัฒน์ วันทา มีชื่อเล่นว่า คุ้ย เกิดและเติบโตในเขตชานเมืองของกรุงเทพมหานคร ชื่นชอบการชมภาพยนตร์และละครโทรทัศน์ตั้งแต่ยังเด็ก โดยเฉพาะภาพยนตร์สยองขวัญ ความทรงจำในวัยเด็กของเขาอย่างหนึ่งคือการชมภาพยนตร์สยองขวัญไทยที่ออกอากาศทางช่อง 7 ทุกคืนวันศุกร์ในรายการบิ๊กซีนีม่า

เขายังได้รับอิทธิพลจากผลงานของผู้กำกับภาพยนตร์หลายคน เช่น อี.ที. เพื่อนรัก (1982) ของสตีเวน สปีลเบิร์ก, ภาพยนตร์ครอสโอเวอร์อย่าง ยักษ์วัดแจ้งพบจัมโบ้เอ (2517) และ หนุมานพบ 5 ไอ้มดแดง (2517) ของสมโพธิ แสงเดือนฉาย รวมถึงภาพยนตร์แอคชั่นของฉลอง ภักดีวิจิตรอีกด้วย

เขาเริ่มต้นจากการเป็นเจ้าหน้าที่โสตทัศนูปกรณ์ในโรงเรียนอนุบาลแห่งหนึ่ง

 อาชีพในวงการภาพยนตร์ 
ทวีวัฒน์เริ่มต้นเส้นทางสู่การทำภาพยนตร์หลังจากชนะการประกวดภาพยนตร์สั้นที่จัดโดยแฟต เรดิโอ ด้วยภาพยนตร์เรื่อง ขุนกระบี่ ผีระบาด ต่อมาผลงานชิ้นนี้ได้รับการขยายจนเป็นภาพยนตร์ขนาดยาวที่มีชื่อเดียวกันในปี พ.ศ. 2547 การผสมผสานองค์ประกอบของแอ็คชั่น ตลก แฟนตาซี และสยองขวัญ ถือเป็นมิติใหม่แห่งวงการภาพยนตร์ไทยในยุคนั้น

ในช่วงเริ่มต้นอาชีพของเขา ผลงานของเขาส่วนใหญ่เป็นภาพยนตร์เกินวิสัยที่แทบจะไม่ทำรายได้ในบ็อกซ์ออฟฟิศ นอกจาก ขุนกระบี่ ผีระบาด แล้ว ยังมีเรื่อง อสุจ๊าก (2550) อีกด้วย

เขาโด่งดังจากเรื่องธี่หยดซึ่งเป็นภาพยนตร์สยองขวัญเหนือธรรมชาติที่มีเค้าโครงมาจากนวนิยายที่กล่าวกันว่าเขียนมาจากเหตุการณ์จริงในอดีต ภาพยนตร์เรื่องนี้ประสบความสำเร็จอย่างมาก โดยทำรายได้มากกว่า 200 ล้านบาท และกลายเป็นภาพยนตร์ไทยที่ทำรายได้สูงสุดเป็นอันดับสองของปีนั้น ภาคต่ออย่างธี่หยด 2ซึ่งเข้าฉายในปีถัดมาประสบความสำเร็จมากยิ่งขึ้น โดยทำรายได้ไปราว 800 ล้านบาท

สำหรับภาพยนตร์เรื่องธี่หยดทั้งสองภาค เขาเปิดเผยว่าได้รับแรงบันดาลใจจากภาพยนตร์แฟรนไชส์ยอดนิยมเรื่อง ผีอมตะ ของแซม เรย์มี ส่งผลให้เกิดการผสมผสานระหว่างความสยองขวัญ แอ็คชั่น และตลกร้ายที่กลายมาเป็นเอกลักษณ์เฉพาะตัวของเขา

ภายหลังจากความสำเร็จของทั้งสองภาค Major Joint Film และบีอีซีเวิลด์ ซึ่งเป็นบริษัทผู้สร้างก็ได้เชิญเขามากำกับภาพยนตร์เรื่องธี่หยด 3 อย่างไรก็ตาม เขาได้ถอนตัวไป โดยระบุว่าเขาหมดไอเดียที่จะเล่าเรื่องต่อแล้ว

ในช่วงต้นปี พ.ศ. 2568 เขาได้ก่อตั้งค่ายหนังของตนเองภายใต้ชื่อ 13 Thirteen Studio โดยเน้นการผลิตภาพยนตร์แนวสยองขวัญ ทางค่ายมีแผนที่จะออกผลงานต่าง ๆ รวมถึง Attack 13, First Camping, Klisada Paradise, Scarua The Movie, Saming Thi Soeng Sang, แร้งวัดสระเกศ เปรตวัดสุทัศน์, Home Sweet Home Return

 ผลงาน 
 ผู้กำกับ 
 ภาพยนตร์ 
 เรื่อง  ปี  หมายเหตุ ขุนกระบี่ ผีระบาด  2547 ร่วมเขียนบท อสุจ๊าก  2550 อนุบาลเด็กโข่ง  2552  ทองสุก 13 2556 ร่วมเขียนบท ธี่หยด 2566 รับเชิญในบทเพื่อนเฮียฮั่งแต่ถูกตัดออก ธี่หยด 2 2567 รับเชิญในบทนักบิน วิญญาณเลขที่ 13 2568 ภาพยนตร์เรื่องแรกของค่าย 13 Thirteen Studio ท่าแร่ ร่วมเขียนบท สมิงที่เสิงสาง 2569

 ละครโทรทัศน์ 
 เรื่อง  ปี  ช่อง  หมายเหตุ จุดนัดภพ 2558 ช่อง 3 เอชดี กำกับเฉพาะปี 1–2 สายลับรักป่วน 2559  พ่อครัวหัวป่าก์ 2560 พิภพหิมพานต์2564 เพชฌฆาตจันทร์เจ้า 2565  ครูเพ็ญศรีกับเลดี้ปอบ 2566 ช่องเวิร์คพอยท์  บ้านผูกวิญญาณ 2567  นางนาคพระโขนง ช่อง 3 เอชดี  สามสาวโคกอีแร้ง 2568  ยิหวาดาตัง 2569 

 อ้างอิง 

หมวดหมู่:บุคคลที่ยังมีชีวิตอยู่
หมวดหมู่:ผู้กำกับภาพยนตร์ชาวไทย
หมวดหมู่:นักเขียนบทภาพยนตร์ชาวไทย
หมวดหมู่:นักแสดงภาพยนตร์ชายชาวไทย
หมวดหมู่:ผู้มีชื่อเสียงทางโทรทัศน์ชาวไทย
หมวดหมู่:ผู้กำกับภาพยนตร์สยองขวัญชาวไทย
หมวดหมู่:นักแสดงจากกรุงเทพมหานคร